Fakultet savremenih umjetnosti

**Fakultet savremenih umjetnosti (FSU)**, nekadašnja Akademija lepih umjetnosti i multimedija, fakultet je scenskih i primijenjenih umjetnosti sa sjedištem u Beogradu. Osnivač Fakulteta savremenih umjetnosti je ITS – Visoka škola strukovnih studija za informacione tehnologije. Ministarstvo prosvjete, nauke i tehnološkog razvoja Republike Srbije izdalo je rješenje o akreditaciji Fakultetu savremenih umjetnosti .

U toku razvojnog puta, dugog više od dvadeset godina, postignuto je da se ova ustanova visoko pozicionira među slično profilisanim privatnim obrazovnim ustanovama u Republici Srbiji. Ustanova je i pokretač kulturnog događaja Dani lijepih umjetnosti i multimedija. Studenti FSU učestvuju na manifestacijama kao što su Sterijino pozorje, koje je ustanovljeno još 1956. godine i održava se svake godine u Novom Sadu, ili Međunarodni filmski festival – FEST.

## O školi 
Nastavni plan i program akreditovanih studijskih programa Fakulteta savremenih umjetnosti koncipiran je sa težištem na uskostručnim predmetima koji su u direktnoj vezi sa obrazovnim profilom umjetnika i producenata u umjetnosti. U nastavni plan i program uvedeni su i predmeti koji prate razvoj savremenih informacionih tehnologija, savremene umjetničke prakse, kao i veći broj izbornih predmeta. Na Fakultetu predaju istaknuti umjetnici, među kojima su Vida Ognjenović, Branislav Lečić i Ivan Bosiljčić.

## Program osnovnih studija 
Nastava na Fakultetu savremenih umjetnosti zasnovana je na principu aktivnog učenja i individualnog pristupa svakom studentu u odnosu na njegov talenat, senzibilitet, otvorenost, temperament i interesovanja. Nastava iz umjetničkih predmeta pored toga podrazumijeva i česte posjete izložbama i muzejima, a zainteresovani studenti mogu učestvovati i u programu stručne prakse. Studenti imaju mogućnost predstavljanja svog rada u ustanovama kulture u vidu likovnih izložbi, predstava itd., kao i rada na njihovoj realizaciji.

**Osnovne studije Fakulteta savremenih umjetnosti imaju četiri smjera:**
* *Likovne umjetnosti* – uspješnim završetkom ovog studijskog programa stiče se akademski naziv diplomirani likovni umjetnik,
* *Dizajn* – uspješnim završetkom ovog studijskog programa stiču se akademski nazivi dizajner enterijera ili grafički dizajner,
* *Dramske umjetnosti* – Gluma – uspješnim završetkom studijskog programa stiče se akademski naziv dramski i audio-vizuelni umjetnik,
* *Menadžment umjetničke produkcije i medija* – uspješnim završetkom programa stiče se akademski naziv diplomirani menadžer umjetničke produkcije i medija.

**Master akademske studije imaju dva smjera:**
* *Likovne umjetnosti* – Slikarstvo,
* *Dramske umjetnosti* – Gluma.

**Doktorske akademske studije imaju dva smjera:**
* *Likovne umjetnosti*,
* *Dramske umjetnosti*.

U okviru svakog predmeta definisane su predispitne obaveze sa brojem poena koji nose i završni ispit na koji student obavezno mora izaći.

Predispitne obaveze podrazumijevaju prisustvo na nastavi, aktivnost na času, pregled radova, samostalni rad, seminarski rad, kolokvijum, test i drugo; mogu nositi najmanje 30, a najviše 70 poena. Uslov za izlazak na završni ispit jesu ispunjene predispitne obaveze. Maksimalan broj poena koji student može osvojiti na predispitnim obavezama i završnom ispitu jeste 100, što odgovara ocjeni 10.

## Certifikati 
Pored akademske diplome, studenti imaju mogućnost da polažu ispite za neki od Adobe i Autodesk certifikata. Kao dio obrazovnog sistema *LINKgroup*, *FSU* je partner sa vodećim softverskim kompanijama u oblasti dizajna, multimedije i modelovanja, *Adobe System*-om i *Autodesk*-om.

**Adobe certifikacija – ACA (Adobe Certified Associate)**
* Visual Communication (Adobe Photoshop)
* Web Authoring (Adobe Dreamweaver)
* Video Communication (Adobe Premiere)
* Graphic Design & Illustration (Adobe Illustrator)
* Print & Digital Media Publication (Adobe InDesign)

**Autodesk certifikacija**
* AutoCAD Certified User / Professional
* Autodesk 3ds Max Certified User / Professional

## Sistem elektronskog učenja 
Škola koristi sistem za učenje na daljinu, koji se zasniva na programskim jezicima PHP i JavaScript, a podatke čuva u dobro poznatom sistemu za upravljanje bazama podataka.

Kategorija:Obrazovanje u Srbiji
Kategorija:Novi Beograd